Wat is hierdie skat wat so onbeskryfl ik skitter? Dit is die koninkryk van God; dit is God se openbaring dat Hy in Jesus Christus vanuit die ryk van heerlikheid en wonderbaarlikheid na ons verwronge wêreld vol roes oorgekom het. Dit is ’n asemrowende werklikheid wat alle ander werklikhede vaal laat lyk in vergelyking daarmee. Dit is so wonderlik dat die indrukwekkende Grand Canyon – met sy kleure en ontwerpe wat voortdurend verander namate die wolke in die lug oor die golwende landskap beweeg en ’n nuwe skildery skep – sy verstommende grootsheid en skoonheid in vergelyking daarmee verloor. Wat eers aangrypend en boeiend is, word bloot ’n afbeelding van die skoonheid en heerlikheid wat aan God
alleen behoort. Wat is hierdie waardevolle “skat”, hierdie “kosbare pêrel”? Dit is die openbaring wat ons ontvang het dat Jesus na ons wêreld toe gekom het om dit vir ewig te verander, en die bewyse hiervoor word in die Bybel vir ons oorvertel, bewaar en beskerm.